Title: ประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไปนิคมอุตสาหกรรมบ้านหว้า (ฉบับที่ 6)

ประกาศกระทรวงอุตสาหกรรม
เรื่อง
การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมบ้านหว้า
(ฉบับที่ ๖)

ตามที่ได้มีประกาศกระทรวงอุตสาหกรรม
เรื่อง การจัดตั้งเขตอุตสาหกรรมทั่วไป นิคมอุตสาหกรรมบ้านหว้า (ไฮเทค) ลงวันที่ ๑๑
เมษายน พ.ศ. ๒๕๓๔ กำหนดให้พื้นที่ตำบลบ้านหว้า ตำบลบ้านโพ และตำบลบ้านเลน
อำเภอบางปะอิน จังหวัดพระนครศรีอยุธยา เป็นเขตอุตสาหกรรมทั่วไปตามมาตรา ๓๖ (๑)
แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
ซึ่งต่อมาได้มีการเปลี่ยนแปลงเขตอุตสาหกรรมทั่วไปดังกล่าว
ตามประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมบ้านหว้า ลงวันที่ ๑๖ กันยายน พ.ศ. ๒๕๓๕
ซึ่งแก้ไขเพิ่มเติมโดยประกาศกระทรวงอุตสาหกรรม เรื่อง การเปลี่ยนแปลงเขต
เขตอุตสาหกรรมทั่วไป นิคมอุตสาหกรรมบ้านหว้า (ฉบับที่ ๕) ลงวันที่ ๙ มกราคม พ.ศ.
๒๕๔๗ นั้น

บัดนี้
ปรากฏว่ามีผู้ประกอบอุตสาหกรรมจำนวนมากประสงค์ที่จะลงทุนประกอบอุตสาหกรรมเพื่อการส่งออกในเขตอุตสาหกรรมส่งออกบ้านหว้า
ในท้องที่ตำบลบ้านเลน และตำบลบ้านหว้า อำเภอบางปะอิน จังหวัดพระนครศรีอยุธยา
สมควรกันพื้นที่บางส่วนของเขตอุตสาหกรรมทั่วไป นิคมอุตสาหกรรมบ้านหว้า
ออกและนำไปกำหนดเป็นเขตอุตสาหกรรมส่งออกบ้านหว้าเพิ่มขึ้น
โดยการตราพระราชกฤษฎีกาเปลี่ยนแปลงเขตอุตสาหกรรมส่งออก ตามมาตรา ๓๖ วรรคสาม
แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
เพื่อรองรับการขยายตัวของอุตสาหกรรมเพื่อการส่งออก อันเป็นการสอดคล้องกับนโยบายของรัฐบาลในการสนับสนุนอุตสาหกรรมเพื่อการส่งออกและจะทำให้ผู้ประกอบอุตสาหกรรมเพื่อการส่งออกได้รับสิทธิประโยชน์ตามที่กำหนดไว้สำหรับผู้ประกอบอุตสาหกรรมในเขตอุตสาหกรรมส่งออก
ประกอบกับพื้นที่ของเขตอุตสาหกรรมทั่วไป นิคมอุตสาหกรรมบ้านหว้า ได้เพิ่มขึ้นอีก
จึงสมควรประกาศขยายพื้นที่ของเขตอุตสาหกรรมทั่วไปด้วย

อาศัยอำนาจตามความในมาตรา
๕ และมาตรา ๓๖ วรรคสอง แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา
๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ มาตรา ๔๙ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงอุตสาหกรรมจึงประกาศเปลี่ยนแปลงเขต เขตอุตสาหกรรมทั่วไป
นิคมอุตสาหกรรมบ้านหว้า โดยให้ยกเลิกแผนที่ท้ายประกาศกระทรวงอุตสาหกรรม เรื่อง
การเปลี่ยนแปลงเขต เขตอุตสาหกรรมทั่วไป นิคมอุตสาหกรรมบ้านหว้า (ฉบับที่ ๕)
ลงวันที่ ๙ มกราคม พ.ศ. ๒๕๔๗ และให้ใช้แผนที่ท้ายประกาศนี้แทน

ทั้งนี้
ตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ
ณ วันที่ ๒๑ ตุลาคม พ.ศ. ๒๕๔๗
พงษ์ศักดิ์  รักตพงศ์ไพศาล
รัฐมนตรีว่าการกระทรวงอุตสาหกรรม

[เอกสารแนบท้าย]

๑.
แผนที่ท้ายประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมบ้านหว้า (ฉบับที่ ๖)

(ดูข้อมูลจากภาพกฎหมาย)

พรพิมล/พิมพ์
๘ กุมภาพันธ์
๒๕๔๘

ศุภสรณ์/ธัญกมล/ตรวจ
๑๖
กุมภาพันธ์ ๒๕๔๘

ปิยะธิดา/ปรับปรุง
๒๘ สิงหาคม ๒๕๖๑

[๑] ราชกิจจานุเบกษา
เล่ม ๑๒๑/ตอนพิเศษ ๑๒๖ ง/หน้า ๒๔/๙ พฤศจิกายน ๒๕๔๗